Ehdotus: Euroopan parlamentin ja neuvoston direktiiviksi henkilötietojen käsittelystä ja yksityisyyden suojasta sähköisen viestinnän alalla /* KOM/2000/0385 lopull. - COD 2000/0189 */



Virallinen lehti nro C 365 E , 19/12/2000 s. 0223 - 0229



Ehdotus EUROOPAN PARLAMENTIN JA NEUVOSTON DIREKTIIVIKSI henkilötietojen käsittelystä ja yksityisyyden suojasta sähköisen viestinnän alalla (komission esittämä) PERUSTELUT 1. Johdanto Ehdotetulla direktiivillä on tarkoitus korvata henkilötietojen käsittelystä ja yksityisyyden suojasta televiestinnän alalla 15. joulukuuta 1997 annettu Euroopan parlamentin ja neuvoston direktiivi 97/66/EY, joka piti saattaa voimaan 24. lokakuuta 1998 mennessä. Ehdotuksella ei ole tarkoitus tehdä merkittäviä muutoksia nykyisen direktiivin asiasisältöön, vaan siinä ainoastaan mukautetaan ja saatetaan ajan tasalle nykyisiä säännöksiä ottamalla huomioon sähköisen viestinnän palvelujen ja tekniikoiden uusi ja odotettavissa oleva kehitys. Suurin osa nykyisen direktiivin säännöksistä säilyy siis uudessa ehdotuksessa pieniä sanamuodon muutoksia lukuun ottamatta ennallaan. 2. Tavoitteet Yksi sähköisen viestinnän palvelujen sääntelyjärjestelmän vuoden 1999 uudelleentarkastelun yhteydessä esitetyistä sääntelyn perusperiaatteista on tavoite luoda sääntöjä, jotka ovat tekniikasta riippumattomia eli eivät edellytä tai suosi tietyntyyppisen tekniikan käyttöä. Tavoitteena on sitä vastoin varmistaa, että samaa palvelua säännellään yhdenmukaisella tavalla riippumatta siitä, millä keinoin se on tarjottu. Tämä merkitsee myös sitä, että kuluttajien ja käyttäjien olisi voitava nauttia samantasoisesta suojelusta riippumatta siitä, minkälaista tekniikkaa käyttäen tietty palvelu on tarjottu. Kansalaisten henkilötietojen ja yksityisyyden suojan korkean tason ylläpitäminen on yksi vuoden 1999 uudelleentarkastelussa esitetyistä tavoitteista. 3. Ehdotetut muutokset Määritelmät ja terminologia Tässä ehdotuksessa korvataan direktiivissä 97/66/EY annetut televiestintäpalvelujen ja -verkkojen nykyiset määritelmät sähköisen viestinnän palvelujen ja verkkojen määritelmillä, jotta käytetty terminologia olisi yhdenmukaista sähköisen viestinnän verkkojen ja palvelujen yhteisestä sääntelyjärjestelmästä annetun direktiiviehdotuksen kanssa. Näiden määritelmien saattaminen ajan tasalle on välttämätöntä sen varmistamiseksi, että direktiivi kattaa kaikki erityyppiset sähköisen viestinnän välityspalvelut käytetystä tekniikasta riippumatta. Ehdotukseen on lisätty neljä määritelmää (puhelut, viestintä, liikennetiedot ja paikkatiedot) näiden käsitteiden yhteisen tulkinnan lujittamiseksi ja sitä kautta asiaa koskevien artiklojen yhdenmukaisen soveltamisen edistämiseksi kaikkialla yhteisön alueella. Liikennetiedot Nykyisen direktiivin 97/66/EY 6 artiklassa viitataan ainoastaan puheluihin, mikä tiukasti tulkittuna tarkoittaa ainoastaan niin sanottuja piirikytkentäisiä liittymiä (perinteinen puheensiirto), mutta ei pakettikytkentäistä siirtoa (datansiirto, Internetin käyttö). Ei ole tekniikasta riippumattomuuden periaatteen mukaista suojella perinteisten puhelinyhteyksien luomiseksi tuotettuja liikennetietoja muttei vastaavia liikennetietoja, joita tuotetaan Internetissä tapahtuvan viestinnän välittämisen yhteydessä. Tästä syystä 6 artiklan 1 kohdassa nykyisin käytetty käsite "puhelun muodostaminen" korvataan käsitteellä "viestinnän välittäminen", jotta direktiivi kattaisi kaikki liikennetiedot tekniikasta riippumattomalla tavalla. Myös 6 artiklan 3 kohtaa on muutettu siten, että siinä annetaan mahdollisuus liikennetietojen - eikä ainoastaan laskutustietojen - jatkokäsittelyyn lisäarvopalveluja varten, jos tilaaja tai käyttäjä suostuu tähän. Kun tietosuojatoimenpiteet on laajennettu missä tahansa sähköisen viestinnän välitysverkossa tuotettuihin liikennetietoihin, nykyinen liikennetietojen jatkokäsittelymahdollisuus, joka on rajoitettu laskutustietoihin ja ainoastaan palveluntarjoajan tuottamien sähköisen viestinnän palvelujen suoramarkkinointitarkoituksiin, on käynyt liian kapeaksi. Nykyisin on kehitetty lisäarvopalveluja, joita voidaan tarjota tiettyjen liikennetietojen perusteella, eikä ole mitään syytä kieltää tällaisia palveluja tapauksissa, joissa tilaaja on antanut suostumuksensa liikennetietojen käsittelyyn näitä palveluja varten. Toisaalta on erittäin tärkeää, että tilaajille annetaan täydelliset tiedot siitä, minkälaisia tietoja käsitellään ja mitä tarkoituksia varten niitä käsitellään. Tästä syystä 6 artiklan 4 kohtaan on lisätty nimenomainen velvoite ilmoittaa tilaajille, mitä henkilötietoja kerätään. Tämä antaa tilaajille mahdollisuuden valvoa tapahtuvaa tietojenkäsittelyä ja tarvittaessa kieltää se. Lopuksi ehdotetaan, että direktiivin 97/66/EY liikenne- ja laskutustietoja koskeva liite poistetaan. Koska on kehitetty monia erilaisia sähköisen viestinnän palveluja joista laskutetaan useilla eri tavoilla (käyttöajan mukaan, kertamaksuna, ennakkomaksuna), nykyinen liite ei täytä tekniikasta riippumattomuuden vaatimusta. Liitteessä mainitut tiedot soveltuivat ainoastaan perinteisen puheensiirron tavanomaisiin veloitusmenetelmiin. Monien nykyisin käytössä olevien palvelujen osalta liitteessä on liikaa tietoja (jotka eivät ole olennaisia laskutuksen kannalta), ja toisten palveluiden osalta luettelosta puuttuu tiettyjä tietoja, jotka ovat tärkeitä muiden maksutapojen kannalta. Paikkatiedot Nykyisissä matkaviestinverkoissa käsitellään jo paikkatietoja, joista käy ilmi matkaviestinkäyttäjän tai tarkemmin sanottuna tämän päätelaitteen maantieteellinen sijainti. Näitä tietoja tarvitaan, jotta viestintää voidaan välittää käyttäjiltä ja käyttäjille, joiden sijaintipaikka ei ole kiinteä. Matkaviestinverkoissa käsiteltävät paikkatiedot voivat olla suhteellisen epätarkkoja riippuen sen solualueen pinta-alasta, jonka alueella matkapuhelimen käyttäjä sattuu olemaan. Satelliittiviestintäjärjestelmissä viestien siirtämiseksi tarvittavat paikkatiedot ovat vieläkin epätarkempia. Tällaiset karkeat paikkatiedot, jotka ovat itse asiassa viestinnän välityspalvelun sivutuotteita, kuuluvat jo nykyisen direktiivin soveltamisalaan osana liikennetietoja. Matkaviestin- ja satelliittiverkoissa on kuitenkin käytettävissä uudentyyppinen palvelu, joka mahdollistaa matkaviestinkäyttäjän päätelaitteen tarkan sijainnin määrittämisen. Tällöin käsiteltävät paikkatiedot ovat huomattavasti tarkempia ja niitä käsitellään verkossa nimenomaan sitä varten, että käyttäjille ja tilaajille voidaan tarjota lisäarvopalveluja. Yksi esimerkki tällaisista palveluista ovart maantieliikenteen telamatiikkapalvelut, joissa kuljettajille annetaan liikennetiedotuksia ja opastusta. Tarkat paikkatiedot ovat hyödyllisiä myös hätäpalveluille, jotta ne voivat lähettää apua tai pelastusryhmiä hätään joutuneiden matkaviestinkäyttäjien luokse, jotka eivät aina kykene tarkasti kuvailemaan sijaintiaan. Paikantamiseen perustuvia matkaviestinpalveluja on pidettävä tervetulleina, koska niistä voi olla suurta hyötyä yleisölle, mutta samalla on kuitenkin varmistettava asianmukainen tietosuoja ja yksityisyyden suojeleminen. Mahdollisuus käsitellä erittäin tarkkoja paikkatietoja matkaviestinverkoissa ei saa johtaa tilanteeseen, jossa matkaviestinkäyttäjät ovat jatkuvan valvonnan alaisia eikä heillä ole muita keinoja suojata yksityisyyttään kuin olla lainkaan käyttämättä matkaviestinpalveluja. Liikennetietoja koskevan 6 artiklan soveltamisalaan kuulumattomien paikkatietojen osalta ehdotetaan uutta artiklaa, jossa säädetään, että tällaisia tietoja saa käyttää ainoastaan tilaajan suostumuksella ja että tilaajien ja käyttäjien on voitava helposti kieltää väliaikaisesti paikkatietojen käsittely samalla tavoin kuin tällainen mahdollisuus annetaan 8 artiklassa kutsuvan tilaajan tunnistuksen osalta. Ainoat poikkeukset etukäteen annettavan suostumuksen periaatteeseen olisivat paikkatietojen käyttö hätäpalveluja varten sekä nykyiset jäsenvaltioiden poikkeusmahdollisuudet, jotka liittyvät yleiseen ja valtion turvallisuuteen ja rikostutkimuksiin. Tätä varten 10 artiklassa luodaan ohitusmahdollisuus, jota hätäpalvelut voivat käyttää samaan tapaan kuin nykyistä mahdollisuutta ohittaa kutsuvan tilaajan tunnistuksen esto. Lisäksi uuteen 15 artiklan 1 kohtaan (ent. 14 artiklan 1 kohta) lisätään viittaus uuteen 9 artiklaan, jotta jäsenvaltiot voisivat käyttää paikkatietoja tilanteissa, joissa se on tarpeellista edellä mainituista syistä. Tilaajaluettelot Direktiivin 97/66/EY nykyisessä tilaajaluetteloja koskevassa artiklassa oletusarvona pidetään sitä, että tilaajat luetteloidaan julkisessa luettelossa, kuten kiinteän verkon puhelinliikenteessä on perinteisesti ollut tapana. Tästä syystä oli luotava melko yksityiskohtainen luettelo mahdollisuuksista, joita tilaajilla olisi oltava oletusarvosta poikkeamiseksi (oikeus jättää tiedot julkaisematta luettelossa, oikeus jättää julkaisematta osa osoitetiedoista, oikeus jättää pois viittaus sukupuoleen), jotta he voisivat suojata yksityisyyttään. Kiinteän verkon puhelinliikenteen tilaajien luetteloon merkitsemisen säilyttämistä oletusarvona nykyisessä direktiivissä 97/66/EY on perusteltu sillä, että julkiset tilaajaluettelot ovat yleisön edun mukaisia ja osa yleispalvelua. Uusien sähköisen viestinnän palvelujen kuten GSM:n ja sähköpostin osalta ei kuitenkaan ole enää sopivaa otaksua oletusarvona, että tällaisten palvelujen tilaajat merkitään julkisiin luetteloihin. Päin vastoin, useimmat tilaajat eivät halua julkistaa matkapuhelinnumeroitaan ja sähköpostiosoitteitaan, ja useimmat palveluntarjoajat ovat käytännössä kunnioittaneet tilaajiensa toiveita kaupallisista syistä. Tilaajaluetteloja koskeva artikla on siis syytä mukauttaa tähän muuttuneeseen tilanteeseen ja tilaajille on annettava oikeus päättää, sisällytetäänkö heidän henkilötietojaan julkiseen luetteloon ja mitkä tiedot siihen sisällytetään. Tämä mahdollistaa myös artiklan huomattavan yksinkertaistamisen, koska siinä enää ei ole tarpeellista mainita erilaisia vaihtoehtoja, joita tilaajilla on yksityisyytensä suojaamiseksi. Artiklan tarkoituksena ei luonnollisestikaan ole pakottaa luettelopalvelujen tarjoajia sisällyttämään luetteloihin sellaisia tilaajatietoja, jotka eivät liity luettelon tarkoitukseen. Tilaaja ei voi vaatia sellaisten tietojen sisällyttämistä, jotka eivät kuulu luettelon julkaisijan määrittelemien tietojen joukkoon. Erityisesti sähköisessä muodossa olevien julkisten tilaajaluettelojen tarjoamien erilaisten käyttömahdollisuuksien (kuten käänteinen hakutoiminne, jonka avulla luettelon käyttäjät voivat selvittää tilaajan nimen ja osoitteen puhelinnumeron tai muiden tietojen perusteella) huomioon ottamiseksi on tarpeellista ilmoittaa tilaajille, mikä on näiden luettelojen tarkoitus, sekä varmistaa, että antaessaan suostumuksensa tietojensa sisällyttämiseksi luetteloon tilaajat ovat täysin tietoisia siitä, millä tavoin heidän henkilötietojaan voidaan käyttää. Ei-toivottu viestintä Direktiivin 97/66/EY nykyisessä 12 artiklassa annetaan suoja markkinointitarkoituksissa tehtäviä ei-toivottuja soittoja vastaan. Käsitettä "soitto" on kuitenkin tulkittu tiukasti, jolloin eräissä direktiiviä soveltavissa kansallisissa laeissa on luotu suoja ainoastaan suoramarkkinointiin tarkoitettuja puheluja vastaan, ja suojan ulkopuolelle ovat jääneet sähköpostin tai muiden uusien viestintämuotojen kautta lähetettävät suoramarkkinointiviestit. Jotta artikla olisi tekniikasta riippumaton, käsite "soitto" on korvattu käsitteellä "viestintä". Lisäksi suoramarkkinointia varten lähetetyt sähköpostiviestit, joita tilaaja ei ole pyytänyt (roskaposti, "spam"), kuuluvat samanlaisen suojelun piiriin kuin mikä nykyisin on jo olemassa fakseja varten. Tämä tarkoittaa sitä, että roskapostin lähettäminen on kiellettyä lukuun ottamatta tilanteita, joissa tilaajat ovat ilmoittaneet haluavansa vastaanottaa suoramarkkinointia varten lähetettyä ei-toivottua viestintää. Neljä jäsenvaltiota on jo kieltänyt ei-toivottujen kaupallisten sähköpostiviestien lähettämisen ja yksi jäsenvaltio on parhaillaan hyväksymässä tällaista kieltoa. Useimmissa muissa jäsenvaltioissa on käytössä kieltojärjestelmiä. Sisämarkkinoiden kannalta tämä tilanne ei ole suotava. Sellaisten maiden suoramarkkinoijat, joissa on käytössä kieltojärjestelmiä, eivät saa kohdentaa markkinointiaan oman maansa sähköpostiosoitteisiin, mutta ne voivat edelleen lähettää ei-toivottuja kaupallisia sähköpostiviestejä muihin maihin, joissa on käytössä kieltojärjestelmiä. Lisäksi koska sähköpostiosoitteista ei useinkaan käy ilmi, missä maassa vastaanottaja asuu, toisistaan poikkeavien järjestelmien kokonaisuus ei toimi käytännössä sisämarkkinoilla. Yhdenmukaisettu suostumukseen perustuva järjestelmä ratkaisee tämän ongelman. 4. Sähköisen viestinnän palveluissa käytettävien ohjelmistojen ja laitteiden yksityisyyden suojan vaatimusten mukaisuus Vuoden 1999 uudelleentarkasteluun liittyvän julkisen kuulemisen yhteydessä eräät kommentoijat nostivat esiin kysymyksen nykyisistä ohjelmistoista ja laitteistoista, joilla käsitellään käyttäjien henkilötietoja ja annetaan ne kolmansien osapuolten käyttöön käyttäjien tietämättä tai ilman heidän suostumustaan. Henkilötietojen käsittelystä annetun direktiivin 95/46/EY [1] 29 artiklalla perustettu tietosuojatyöryhmä on jo käsitellyt tätä ongelmaa, joka koskee ohjelmistojen ja laitteistojen Internetissä suorittamaa henkilötietojen ei-näkyvää ja automaattista käsittelyä. Työryhmä kuvaili 23. helmikuuta 1999 antamassaan suosituksessa 1/99 ongelmaa, joka aiheutuu siitä, että Internetissä tapahtuvaan viestintään käytettävissä ohjelmistoissa ja laitteistoissa on sulautettuja toiminteita, jotka loukkaavat yksityisyyttä. Työryhmä pyysi ohjelmistoja ja laitteistoja tuottavaa alaa kehittämään yksityisyyden suojan vaatimusten mukaisia tuotteita yleisestä tietosuojasta annetun direktiivin 95/46/EY ja televiestinnän alan tietosuojasta annetun direktiivin 97/66/EY [2] tietosuojasäännösten mukaisesti. [1] Yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annettu Euroopan parlamentin ja neuvoston direktiivi 95/46/EY (EYVL L 281, 23.11.1995, s. 31). [2] Henkilötietojen käsittelystä ja yksityisyyden suojasta televiestinnän alalla 15 päivänä joulukuuta 1997 annettu Euroopan parlamentin ja neuvoston direktiivi 97/66/EY (EYVL L 24, 30.1.1998, s. 1). Koska televiestinnän nykyisen sääntelyjärjestelmän vuoden 1999 uudelleentarkastelun yhtenä tavoitteena on varmistaa nykyisten sääntöjen yhdenmukainen ja tekniikasta riippumaton soveltaminen ja ehdottaa muutoksia silloin, kuin tekniikasta riippumattomuutta ei ole taattu, on tutkittu mahdollisuutta käsitellä tätä ongelmaa direktiivin 97/66/EY tarkistuksen yhteydessä. Direktiivin mukaan yleisten telepalvelujen ja -verkkojen tarjoajilla on erityinen oikeudellinen velvoite taata verkkojensa turvallisuus, varmistaa viestinnän luottamuksellisuus ja hävittää liikennetiedot. Samaan aikaan osa uusien telepalvelujen tarjoamiseen tarvittavista ohjelmistoista, esimerkiksi sähköpostien lähettämiseen käytettävät ohjelmat ja Internet-selaimet, ei ole tietosuojasäännösten mukaisia, kuten tietosuojatyöryhmä on todennut. Tekniikasta riippumattomuus ei selvästikään toteudu tilanteessa, jossa käyttäjien yksityisyyden suoja riippuu siitä, ovatko tietyt telepalvelun kannalta tarpeelliset toiminteet verkossa vai ohjelmistossa. Vaihtoehtoa, jossa direktiiviä muutetaan siten, että sen soveltamisalaa laajennetaan sähköisen viestinnän palveluista ja verkoista päätelaitteisiin, ohjelmistot mukaan lukien, pidetään kuitenkin sopimattomana. Komissio saattaa sitä vastoin ehdottaa toimenpiteitä telepäätelaitteista annetun direktiivin 1999/5/EY [3] 3 artiklan 3 kohdan c alakohdan nojalla, sillä direktiivissä säädetään nimenomaisesti mahdollisuudesta velvoittaa päätelaitteiden valmistajat valmistamaan tuotteensa siten, että niihin sisältyy suojatoiminteita, joilla taataan käyttäjien ja tilaajien henkilötietojen ja yksityisyyden suoja. Tällaisia toimenpiteitä voidaan ehdottaa, jos ohjelmistojen ja laitteistojen takaama yksityisyyden suoja on jatkossakin epätyydyttävä. [3] Radio- ja telepäätelaitteista ja niiden vaatimustenmukaisuuden vastavuoroisesta tunnustamisesta 9 päivänä maaliskuuta 1999 annettu Euroopan parlamentin ja neuvoston direktiivi 1999/5/EY (EYVL L 91, 7.4.1999, s. 91). 5. Artiklojen kuvaus 1 artikla - Soveltamisala ja tavoite Direktiivin tarkoituksena on yhdenmukaistaa tietosuojavaatimuksia tietojen ja sähköisen viestinnän laitteiden ja palvelujen vapaan liikkuvuuden varmistamiseksi. Artiklassa selitetään yhteys yleiseen tietosuojadirektiiviin ja vahvistetaan Euroopan unioninista tehdyn sopimuksen V ja VI osastoihin kuuluvien asioiden jättäminen direktiivin soveltamisalan ulkopuolelle. (Muuttumaton, paitsi käsite "telepalvelut" korvattu käsitteellä "sähköisen viestinnän palvelut") 2 artikla - Määritelmät Artiklassa yhdenmukaistetaan määritelmät uuden kehysdirektiivin määritelmien kanssa ja lisätään uudet määritelmät "puhelu", "viestintä", "liikennetiedot" ja "paikkatiedot". (Saatettu ajan tasalle ja laajennettu) 3 artikla - Palvelut Direktiivin soveltamisala rajoitetaan yleisesti saatavilla oleviin sähköisen viestinnän palveluihin. Artiklassa luodaan poikkeus analogisten keskusten osalta. (Muuttumaton, paitsi käsite "telepalvelut" korvattu käsitteellä "sähköisen viestinnän palvelut" ja viittaus digitaaliseen monipalveluverkkoon (ISDN) ja yleisiin digitaalisiin matkaviestinverkkoihin on poistettu, jotta direktiivi olisi tekniikasta riippumaton) 4 artikla - Turvallisuus Artiklassa vastuu palvelujen ja verkkojen turvallisuudesta asetetaan palveluntarjoajille, joiden on myös ilmoitettava tilaajille esiintyvistä turvallisuusriskeistä. (Muuttumaton, paitsi käsite "telepalvelut" korvattu käsitteellä "sähköisen viestinnän palvelut") 5 artikla - Viestinnän luottamuksellisuus Artiklassa taataan viestinnän luottamuksellisuus, viestinnän mahdollistamiseksi tarvittavat liikennetiedot mukaan lukien, ja kielletään kolmansien osapuolten suorittama kuuntelu tai muunlainen seuranta. (Muuttumaton, paitsi käsite "telepalvelut" korvattu käsitteellä "sähköisen viestinnän palvelut" ja käsite "liikennetiedot" lisätty; tämä on tarpeen, koska ehdotukseen on lisätty "viestinnän" ja "liikennetietojen" määritelmät ) 6 artikla - Liikennetiedot Artiklassa kielletään liikennetietojen käyttäminen muihin kuin laskutustarkoituksiin. Direktiivin soveltamisala laajennetaan kaikentyyppiseen sähköisen viestinnän välittämiseen (ei ainoastaan puheluihin). Artiklassa luodaan mahdollisuus tietojen jatkokäsittelyyn käyttäjän tai tilaajan suostumukseen perustuvien lisäarvopalvelujen tarjoamiseksi. (Saatettu ajan tasalle ja laajennettu) 7 artikla - Eritelty laskutus Tilaajille annetaan oikeus saada laskunsa erittelemättöminä. Jäsenvaltiot velvoitetaan varmistamaan, että käytettävissä on riittävästi yksityisyyttä parantavia viestintä- ja maksuvaihtoehtoja. (Muuttumaton, paitsi pieni lisäys "yksityisyyttä parantavia") 8 artikla - Kutsuvan ja yhdistetyn tilaajan tunnistus ja sen rajoittaminen Tilaajille ja käyttäjille annetaan mahdollisuus suojella yksityisyyttään kutsuvan ja yhdistetyn tilaajan tunnistuspalvelujen osalta. (Muuttumaton) 9 artikla - Paikkatiedot Artiklassa direktiiviin lisätään tilaajia ja käyttäjiä koskevia suojatoimia matkaviestinnän paikkatietopalvelujen osalta. (Uusi artikla) 10 artikla - Poikkeukset Artiklassa mahdollistetaan kutsuvan tilaajan tunnistuksen eston ohitus hätäpalveluja ja häirintäsoittojen jäljittämistä varten. Ohitusmahdollisuus laajennetaan matkaviestinnän paikkatietoihin. (Muuttumaton, paitsi uusi 9 artikla on otettu huomioon) 11 artikla - Automaattinen soitonsiirto Tilaajille annetaan oikeus ja mahdollisuudet estää soitonsiirto päätelaitteeseensa. (Muuttumaton) 12 artikla - Tilaajaluettelot Tilaajille annetaan oikeus määritellä, mainitaanko heidän henkilötietonsa julkisessa luettelossa ja mitä tietoja siinä mainitaan; tilaajille on myös ilmoitettava luettelon tarkoitus. (Artiklaa on yksinkertaistettu ja siitä on poistettu mahdollisuus veloittaa tietojen jättämisestä pois luettelosta; siinä otetaan huomioon uudet sähköisen viestinnän palvelut ja uudentyyppiset luettelopalvelut) 13 artikla - Muu kuin toivottu viestintä Tilaajille annetaan mahdollisuus kieltäytyä markkinointitarkoituksessa tehtävästä ei-toivotusta viestinnästä. Artiklan soveltamisala laajennetaan kaikkiin sähköisen viestinnän muotoihin. Suostumukseen perustuva järjestelmä koskee myös sähköpostiviestejä. (Saatettu ajan tasalle ja laajennettu) 14 artikla - Tekniset ominaisuudet ja standardointi Artiklassa pyritään takaamaan, etteivät tietosuojanäkökohdat aiheuta esteitä päätelaitteiden ja ohjelmistojen vapaalle liikkuvuudelle sisämarkkinoilla, sekä varmistamaan, että päätelaitteita ja ohjelmistoja mahdollisesti koskevista pakollisista vaatimuksista, jotka liittyvät henkilötietojen ja yksityisyyden suojaamiseen, voidaan määrätä ainoastaan yhteisön menettelyjen mukaisesti. (Viittaukset ja terminologia saatettu ajan tasalle uuden radio- ja telepäätelaitteita koskevan direktiivin 1999/5/EY mukaisesti) 15 artikla - Direktiivin 95/46/EY tiettyjen säännösten soveltaminen Artiklassa määritellään tapaukset, joissa jäsenvaltiot voivat rajoittaa direktiivin säännösten soveltamista yleisen turvallisuuden turvaamiseksi ja rikostutkimusten tekemiseksi. Yleisen tietosuojadirektiivin korjaavia toimenpiteitä ja työryhmän tehtäviä koskevat säännökset laajennetaan myös tähän direktiiviin. (Muuttumaton, paitsi uusi 9 artikla on otettu huomioon yleistä turvallisuutta koskevassa poikkeuksessa, käsite "telepalvelut" on korvattu käsitteellä "sähköisen viestinnän palvelut" ja komiteamenettely on poistettu, koska komitean ainoa tehtävä tämän direktiivin yhteydessä koski liitettä, joka poistettiin) 16 artikla - Siirtymäjärjestelyt Artiklassa säädetään siirtymäjärjestelyistä niiden tilaajaluettelojen painosten osalta, jotka on julkaistu ennen direktiivin saattamista osaksi kansallista lainsäädäntöä. (Osa aiemmista siirtymäjärjestelyistä on poistettu, koska ne eivät ole enää ajankohtaisia sen jälkeen, kun direktiivi 97/66/EY on saatettu osaksi kansallista lainsäädäntöä) 17 artikla - Saattaminen osaksi kansallista lainsäädäntöä Artiklassa säädetään päivämäärästä, johon mennessä direktiivi on saatettava osaksi kansallista lainsäädäntöä. (Päivämäärää muutettu) 18 artikla - Voimaantulo Vakiolauseke 19 artikla - Osoitus Vakiolauseke Päätelmät Tämän ehdotuksen tarkoituksena on varmistaa, että henkilötietojen ja yksityisyyden suojan korkean tason säilyminen taataan kaikissa sähköisen viestinnän palveluissa käytetystä tekniikasta riippumatta. 2000/0189 (COD) Ehdotus EUROOPAN PARLAMENTIN JA NEUVOSTON DIREKTIIVIKSI henkilötietojen käsittelystä ja yksityisyyden suojasta sähköisen viestinnän alalla EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 95 artiklan, ottavat huomioon komission ehdotuksen [4], [4] EYVL C ottavat huomioon talous- ja sosiaalikomitean lausunnon [5], [5] EYVL C ottavat huomioon alueiden komitean lausunnon [6], [6] EYVL C noudattavat perustamissopimuksen 251 artiklassa määrättyä menettelyä [7], [7] EYVL C sekä katsovat seuraavaa: (1) Yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annetussa Euroopan parlamentin ja neuvoston direktiivissä 95/46/EY [8] jäsenvaltiot velvoitetaan turvaamaan luonnollisten henkilöiden henkilötietojen käsittelyä koskevat oikeudet ja vapaudet ja erityisesti heidän oikeutensa yksityisyyden suojaan, jotta henkilötietojen vapaa liikkuvuus yhteisössä voidaan turvata. [8] EYVL L 281, 23.11.1995, s. 31. (2) Viestinnän luottamuksellisuus taataan ihmisoikeuksia koskevien kansainvälisten asiakirjojen, erityisesti ihmisoikeuksien ja perusvapauksien suojaamiseksi tehdyn yleissopimuksen, ja jäsenvaltioiden valtiosääntöjen mukaisesti. (3) Direktiivissä 95/46/EY vahvistetut periaatteet muunnettiin televiestinnän alaa koskeviksi erityissäännöiksi henkilötietojen käsittelystä ja yksityisyyden suojasta televiestinnän alalla 15 päivänä joulukuuta 1997 annetulla Euroopan parlamentin ja neuvoston direktiivillä 97/66/EY [9]. Direktiiviä 97/66/EY olisi mukautettava sähköisen viestinnän palveluiden markkinoilla ja tekniikassa tapahtuneeseen kehitykseen, jotta yleisesti saatavilla olevien sähköisen viestinnän palvelujen käyttäjille turvataan henkilötietojen ja yksityisyyden suojan yhdenmukainen taso käytetyistä tekniikoista riippumatta. [9] EYVL L 24, 30.1.1998, s. 1. (4) Yhteisössä ollaan parhaillaan ottamassa käyttöön uutta kehittynyttä digitaaliteknologiaa yleisissä viestintäverkoissa, mikä asettaa käyttäjien henkilötietojen ja yksityisyyden suojaa koskevia erityisvaatimuksia. Uusien sähköisen viestinnän palvelujen käyttöönotto on luonteenomaista tietoyhteiskunnan kehittymiselle. Suurella yleisöllä on nykyisin mahdollisuus ja varaa käyttää digitaalisia matkaviestinverkkoja. Näillä digitaalisilla verkoilla on suuri kapasiteetti ja mahdollisuudet henkilötietojen käsittelyyn. Näiden palvelujen onnistunut kansainvälinen kehittäminen riippuu osittain siitä, että käyttäjät luottavat siihen, ettei heidän yksityisyytensä ole vaarassa. (5) Internet mullistaa markkinoiden perinteisiä rakenteita tarjoamalla käyttöön yhteisen ja maailmanlaajuisen infrastruktuurin, jossa voidaan jaella laajaa valikoimaa sähköisen viestinnän palveluja. Internetissä yleisesti saatavilla olevat sähköisen viestinnän palvelut avaavat käyttäjille uusia mahdollisuuksia, mutta aiheuttavat samalla heidän henkilötietoihinsa ja yksityisyyteensä liittyviä uusia riskejä. (6) Yleisten viestintäverkkojen osalta olisi annettava erityiset lait, asetukset ja tekniset määräykset, jotta luonnollisten henkilöiden perusoikeudet ja -vapaudet sekä oikeushenkilöiden oikeutetut edut voidaan suojata ottaen erityisesti huomioon tilaajia ja käyttäjiä koskevien tietojen automaattiseen tallennukseen ja käsittelyyn liittyvän kapasiteetin lisääntyminen. (7) Jäsenvaltioiden antamat henkilötietojen, yksityisyyden sekä oikeushenkilöiden oikeutettujen etujen suojaa sähköisen viestinnän alalla koskevat lait, asetukset ja tekniset määräykset olisi yhdenmukaistettava, jotta voidaan välttää sähköisen viestinnän sisämarkkinoiden esteet perustamissopimuksen 14 artiklan mukaisesti. Yhdenmukaistaminen olisi rajoitettava vaatimuksiin, jotka ovat välttämättömiä sen takaamiseksi, ettei uusien sähköisen viestinnän palvelujen ja verkkojen edistämistä ja kehittämistä jäsenvaltioiden välillä estetä. (8) Jäsenvaltioiden, kyseisten palvelun- ja verkontarjoajien ja käyttäjien sekä yhteisön toimivaltaisten elinten olisi toimittava yhteistyössä otettaessa käyttöön ja kehitettäessä asianmukaisia tekniikoita, joita tarvitaan tässä direktiivissä tarkoitettujen takuiden soveltamiseksi, ottaen erityisesti huomioon tavoitteet, joiden mukaan henkilötietojen käsittely on rajoitettava mahdollisimman vähäiseksi ja nimetöntä tai salanimellä julkaistua tietoa on käytettävä aina kuin se on mahdollista. (9) Sähköisen viestinnän alalla sovelletaan direktiiviä 95/46/EY erityisesti kaikkien sellaisten perusoikeuksien ja -vapauksien turvaamista koskevien kysymysten osalta, jotka eivät nimenomaisesti sisälly tämän direktiivin säännöksiin, rekisterinpitäjän velvoitteet ja yksilöiden oikeudet mukaan lukien. Direktiiviä 95/46/EY sovelletaan muihin kuin yleisesti saatavilla oleviin sähköisiin viestintäpalveluihin. (10) Samoin kuin direktiivi 95/46/EY, tämä direktiivi ei koske perusoikeuksien ja -vapauksien turvaamista sellaisessa toiminnassa, joka ei kuulu yhteisön oikeuden soveltamisalaan. Jäsenvaltioiden kuuluu toteuttaa tarvittavat toimenpiteet yleisen turvallisuuden, puolustuksen ja valtion turvallisuuden (valtion taloudellinen hyvinvointi mukaan lukien, kun toimet liittyvät valtion turvallisuuteen) suojaamiseksi sekä rikosoikeuden soveltamiseksi. Tämä direktiivi ei vaikuta jäsenvaltioiden mahdollisuuteen harjoittaa sähköisen viestinnän laillista seurantaa, jos se on tarpeellista edellä mainituissa tarkoituksissa. (11) Yleisesti saatavilla olevan sähköisen viestinnän palvelun tilaajat voivat olla luonnollisia henkilöitä tai oikeushenkilöitä. Tämän direktiivin tarkoituksena on direktiiviä 95/46/EY täydentäen suojata luonnollisten henkilöiden perusoikeudet, ja erityisesti heidän oikeutensa yksityisyyteen, sekä oikeushenkilöiden oikeutetut edut. Direktiivistä ei aiheudu jäsenvaltioille velvoitetta laajentaa direktiivin 95/46/EY soveltamista oikeushenkilöiden oikeutettujen etujen suojaamiseen, sillä tämä suoja varmistetaan asiaa koskevassa yhteisön ja kansallisessa lainsäädännössä. (12) Kutsuvan ja yhdistetyn tilaajan tunnistusta ja tunnistuksen rajoittamista sekä analogisiin keskuksiin liitettyihin tilaajaliittymiin tehtävää automaattista soitonsiirtoa koskevien tiettyjen vaatimusten soveltamista ei saisi tehdä pakolliseksi tietyissä tapauksissa, joissa soveltaminen osoittautuisi teknisesti mahdottomaksi tai vaatisi suhteetonta taloudellista panostusta. On tärkeää, että asiaan liittyville tahoille ilmoitetaan kyseisistä tapauksista, ja siksi jäsenvaltioiden olisi ilmoitettava niistä komissiolle. (13) Palveluntarjoajien olisi toteutettava asianmukaiset toimenpiteet tarjoamiensa palvelujen turvallisuuden varmistamiseksi, tarvittaessa yhdessä verkontarjoajan kanssa, ja ilmoitettava tilaajille mahdollisista verkon turvallisuuteen kohdistuvista erityisistä riskeistä. Tällaisia riskejä saattaa esiintyä erityisesti Internetin kaltaisessa avoimessa verkossa tarjottavien sähköisten viestintäpalvelujen yhteydessä. On erityisen tärkeää, että palveluntarjoaja antaa tällaisten palvelujen tilaajille ja käyttäjille täydelliset tiedot olemassa olevista turvallisuusriskeistä, joita ei voida poistaa palveluntarjoajan käytössä olevilla keinoilla. Palveluntarjoajien, jotka tarjoavat yleisesti saatavilla olevia sähköisen viestinnän palveluja Internetissä, olisi ilmoitettava käyttäjille ja tilaajille toimenpiteistä, joita nämä voivat toteuttaa viestintänsä turvallisuuden suojelemiseksi esimerkiksi käyttämällä erityisiä ohjelmisto- tai salaustekniikoita. Turvallisuutta arvioidaan direktiivin 95/46/EY 17 artiklan mukaan. (14) Olisi toteutettava toimenpiteet viestinnän luvattoman käytön estämiseksi, jotta voidaan turvata viestinnän luottamuksellisuus, mukaan lukien sekä sisältö että tällaiseen viestintään liittyvät tiedot, yleisissä viestintäverkoissa ja yleisesti saatavilla olevissa sähköisen viestinnän palveluissa. Joidenkin jäsenvaltioiden kansallinen lainsäädäntö kieltää viestinnän luvattoman käytön ainoastaan, jos se on tahallista. (15) Tilaajiin liittyvät tiedot, joita käsitellään sähköisissä viestintäverkoissa liittymien luomiseksi ja tietojen välittämiseksi, sisältävät tietoja luonnollisten henkilöiden yksityiselämästä ja kohdistuvat oikeuteen vapaaseen viestintään. Oikeushenkilöiden oikeutettuja etuuksia olisi myös suojattava. Tällaista tietoa voidaan tallentaa vain siinä määrin, kuin se on palvelun tarjoamisen kannalta välttämätöntä laskutuksen tai yhteenliittämismaksujen vuoksi ja vain rajoitetun ajan. Kaikki muu tällaisen tiedon jatkokäsittely, jota yleisesti saatavilla olevan sähköisen viestinnän palvelun tarjoaja mahdollisesti haluaisi suorittaa omien sähköisten viestintäpalvelujensa markkinoimiseksi tai lisäarvopalveluiden tarjoamiseksi, sallitaan ainoastaan, jos tilaaja on tähän suostunut yleisesti saatavilla olevan sähköisen viestinnän palvelun tarjoajan hänelle antamien täsmällisten ja täydellisten tietojen perusteella, jotka koskevat näitä suunniteltuja jatkokäsittelymuotoja ja tilaajan oikeutta olla antamatta suostumustaan tai peruuttaa suostumuksensa tällaiseen käsittelyyn. Omien viestintäpalvelujen markkinointiin tai lisäarvopalvelujen tarjoamiseen käytettävät liikennetiedot olisi myös poistettava tai tehtävä nimettömiksi palvelun tarjoamisen jälkeen. Palveluntarjoajien olisi aina ilmoitettava tilaajille, minkätyyppisiä tietoja ne käsittelevät, mikä on käsittelyn tarkoitus ja kuinka kauan se kestää. (16) Eriteltyjen laskujen käyttöönotto on parantanut tilaajan mahdollisuuksia tarkastaa palveluntarjoajan laskuttamien maksujen oikeellisuus, mutta samalla se voi vaarantaa yleisesti saatavilla olevien sähköisen viestinnän palvelujen käyttäjien yksityisyyden. Tämän vuoksi jäsenvaltioiden olisi käyttäjän yksityisyyden turvaamiseksi kannustettava sellaisten sähköisten viestintäpalvelujen vaihtoehtojen kehittämistä kuten vaihtoehtoiset maksuvälineet, jotka tekevät mahdolliseksi nimettömän tai ehdottomasti henkilökohtaisen pääsyn yleisesti saatavilla oleviin sähköisen viestinnän palveluihin, esimerkiksi puhelinkortit ja luottokorttiveloitus. (17) Viestinnän mahdollistamiseksi digitaalisissa matkaviestinverkoissa käsitellään paikkatietoja, jotka ilmaisevat matkaviestimen käyttäjän päätelaitteen maantieteellisen sijainnin. Tällaiset tiedot ovat 6 artiklan soveltamisalaan kuuluvia liikennetietoja. Digitaalisilla matkaviestinverkoilla voi kuitenkin olla myös kyky käsitellä paikkatietoja, jotka ovat tarkempia kuin mitä viestinnän mahdollistaminen edellyttää ja joita käytetään lisäarvopalvelujen tarjoamiseen kuten henkilökohtaisten liikennetiedotusten ja opastuksen antamiseen autoilijoille. Tällaisten tietojen käsittely lisäarvopalveluita varten olisi sallittava ainoastaan, jos tilaajat ovat antaneet siihen suostumuksensa. Myös silloin, kun tilaajat ovat antaneet suostumuksensa, heidän on voitava helposti ja maksutta kieltää väliaikaisesti paikkatietojen käsittely. (18) Kutsuvan tilaajan tunnistuksen osalta on tarpeen suojata soittajan oikeus estää kutsuvan tilaajan tunnistus sekä puhelun vastaanottajan oikeus kieltäytyä vastaanottamasta tunnistamattomia puheluja. Kutsuvan tilaajan tunnistuksen esto voidaan määrätyissä tapauksissa ohittaa. Joidenkin tilaajien - erityisesti puhelinpalvelukeskusten ja vastaavien organisaatioiden - edun mukaista on taata soittajien nimettömyys. Yhdistetyn tilaajan tunnistuksen osalta on tarpeen turvata puhelun vastaanottajan oikeus, sekä tähän liittyvät oikeutetut edut, estää sen tilaajan tunnistus, johon soittaja on tosiasiallisesti yhdistetty, erityisesti soitonsiirtotapauksissa. Yleisesti saatavilla olevien sähköisen viestinnän palvelujen tarjoajan olisi ilmoitettava tilaajilleen kutsuvan ja yhdistetyn tilaajan tunnistuksen olemassaolosta verkossa ja kaikista palveluista, joita on tarjolla kutsuvan ja yhdistetyn tilaajan tunnistuksen perusteella, sekä saatavilla olevista yksityisyyden turvaamisen mahdollisuuksista. Tällä tavoin tilaajilla on mahdollisuus tehdä tietoinen valinta yksityisyyden turvaamiskeinoista, joita he mahdollisesti haluavat käyttää. Yksityisyyden turvaamisen mahdollisuuksien, joita tarjotaan liittymäkohtaisesti, ei tarvitse välttämättä olla saatavilla automaattisena verkkopalveluna, vaan ne voivat olla saatavissa yleisesti saatavilla olevan sähköisen viestinnän palvelun tarjoajalle esitetyn yksinkertaisen pyynnön perusteella. (19) Olisi toteutettava toimenpiteitä tilaajien suojaamiseksi toisen henkilön tekemän automaattisen soitonsiirron mahdollisesti aiheuttamia häiriöitä vastaan, ja tällaisissa tapauksissa tilaajien olisi voitava lopettaa siirrettyjen puhelujen yhdistyminen päätelaitteeseensa pyytämällä tätä yleisesti saatavilla olevien sähköisen viestinnän palvelujen tarjoajalta. (20) Sähköisten viestintäpalvelujen tilaajaluettelot ovat laajassa jakelussa ja yleisesti saatavilla. Luonnollisten henkilöiden oikeus yksityisyyteen ja oikeushenkilöiden oikeutetut edut edellyttävät, että tilaajat voivat itse määrittää, julkaistaanko heidän henkilötietonsa luettelossa ja mitkä niistä julkaistaan. Yleisesti saatavilla olevia tilaajaluetteloita julkaisevien on ilmoitettava tällaisissa luetteloissa oleville tilaajille, mikä on luettelon tarkoitus ja mitä erityiskäyttöä yleisesti saatavilla olevien luettelojen sähköisillä toisinnoilla voi olla erityisesti ohjelmistoihin sulautettujen hakutoimintojen kautta, kuten käänteiset hakutoiminnot, joiden avulla luettelon käyttäjät voivat selvittää tilaajan nimen ja osoitteen pelkän puhelinnumeron perusteella. (21) Olisi toteuttava toimenpiteitä tilaajien suojaamiseksi ei-toivottujen puhelujen, telekopioiden, sähköpostiviestien ja muiden suoramarkkinointitarkoituksiin käytettävien viestintämuotojen aiheuttamaa yksityisyyden loukkaamista vastaan. Jäsenvaltiot voivat rajoittaa nämä suojautumiskeinot koskemaan vain tilaajia, jotka ovat luonnollisia henkilöitä. (22) Sähköisten viestintäpalvelujen tarjoamisessa käytettävät toiminteet voivat olla sulautettuina verkkoon tai mihin tahansa käyttäjän päätelaitteen osaan, ohjelmistot mukaan lukien. Yleisesti saatavilla olevien sähköisen viestinnän palvelujen käyttäjien henkilötietojen ja yksityisyyden suojelemisen olisi oltava riippumatonta palvelun tarjoamisessa tarvittavien eri osien kokonaisuudesta sekä tarvittavien toiminteiden jakautumisesta näiden osien kesken. Direktiivi 95/46/EY kattaa kaikenlaisen henkilötietojen käsittelyn käytetystä tekniikasta riippumatta. Sähköisiä viestintäpalveluja koskevien erityissääntöjen antaminen muita tällaisten palvelujen tarjoamisessa tarvittavia osia koskevien yleisten sääntöjen rinnalla ei välttämättä edistä henkilötietojen ja yksityisyyden suojelemista tekniikasta riippumattomalla tavalla. Siksi saattaa olla tarpeellista hyväksyä toimenpiteitä, joilla tietyntyyppisten sähköisissä viestintäpalveluissa käytettävien laitteiden valmistajat velvoitetaan valmistamaan tuotteensa siten, että niihin sisältyy suojatoiminteita, joilla varmistetaan käyttäjien ja tilaajien henkilötietojen ja yksityisyyden suojeleminen. Tällaisten toimenpiteiden vahvistaminen radio- ja telepäätelaitteista ja niiden vaatimustenmukaisuuden vastavuoroisesta tunnustamisesta 9 päivänä maalis- kuuta 1999 annetun Euroopan parlamentin ja neuvoston direktiivin 1999/5/EY [10] mukaisesti varmistaa sen, että sähköisen viestinnän laitteiden teknisten ominaisuuksien - ohjelmistot mukaan lukien - käyttöönotto tietosuojatarkoituksessa yhdenmukaistetaan siten, että se on sopusoinnussa sisämarkkinoiden moitteettoman toiminnan kanssa. [10] EYVL L 91, 7.4.1999, s. 10. (23) Jäsenvaltiot voivat, vastaavasti kuin mitä direktiivin 95/46/EY 13 artiklassa säädetään, erityisesti rajoittaa tilaajien velvoitteiden ja oikeuksien soveltamisalaa tietyissä olosuhteissa, esimerkiksi varmistamalla, että yleisesti saatavilla olevan sähköisen viestinnän palvelun tarjoaja voi ohittaa kutsuvan tilaajan tunnistuksen eston kansallisen lainsäädännön mukaisesti rikosten ehkäisemiseksi tai paljastamiseksi taikka valtion turvallisuuden perusteella. (24) Kansallisessa lainsäädännössä olisi säädettävä korjaavista toimenpiteistä siinä tapauksessa, että käyttäjien ja tilaajien oikeuksia ei kunnioiteta. Olisi säädettävä seuraamuksista henkilöille, jotka eivät noudata tämän direktiivin mukaisesti annettuja kansallisia säännöksiä, riippumatta siitä, koskeeko heitä yksityisoikeus tai julkisoikeus. (25) Tämän direktiivin soveltamisalalla on aiheellista hyödyntää direktiivin 95/46/EY 29 artiklalla perustetun tietosuojatyöryhmän kokemusta. (26) Tiettyjä erityisjärjestelyjä tarvitaan helpottamaan tämän direktiivin säännösten noudattamista tietojenkäsittelyn osalta, joka on jo aloitettu sinä päivänä, jona tämän direktiivin täytäntöönpanemiseksi annettu kansallinen lainsäädäntö tulee voimaan, OVAT ANTANEET TÄMÄN DIREKTIIVIN: 1 artikla Soveltamisala ja tavoite 1. Tällä direktiivillä yhdenmukaistetaan jäsenvaltioiden säännökset, joita tarvitaan samantasoisen perusoikeuksien ja -vapauksien, erityisesti yksityisyyttä koskevan oikeuden, suojan varmistamiseksi henkilötietojen käsittelyssä sähköisen viestinnän alalla sekä tällaisten tietojen ja sähköisen viestinnän laitteiden ja palvelujen vapaan liikkuvuuden varmistamiseksi yhteisössä. 2. Tämän direktiivin säännöksissä täsmennetään ja täydennetään direktiiviä 95/46/EY edellä 1 kohdassa mainittuja tarkoituksia varten. Niissä säädetään lisäksi tilaajien, jotka ovat oikeushenkilöitä, oikeutettujen etujen suojelemisesta. 3. Tätä direktiiviä ei sovelleta Euroopan yhteisön perustamissopimuksen soveltamisalan ulkopuolelle jääviin toimiin, kuten Euroopan unionista tehdyn sopimuksen V ja VI osaston kattamiin toimiin, eikä missään tapauksessa yleistä turvallisuutta, puolustusta ja valtion turvallisuutta (mukaan lukien valtion taloudellinen hyvinvointi, kun toimet liittyvät valtion turvallisuuteen) koskeviin toimiin ja valtion toimiin rikosoikeuden alalla. 2 artikla Määritelmät Ellei toisin säädetä, tässä direktiivissä sovelletaan direktiivin 95/46/EY ja [sähköisen viestinnän verkkojen ja palvelujen yhteisestä sääntelyjärjestelmästä] ... päivänä ...kuuta ... annetun Euroopan parlamentin ja neuvoston direktiivin 2001/../EY [11] sisältämiä määritelmiä. [11] EYVL L Lisäksi tässä direktiivissä tarkoitetaan a) 'käyttäjällä' luonnollisia henkilöitä, jotka käyttävät yleisesti saatavilla olevaa sähköisen viestinnän palvelua yksityis- tai liikeasioihin olematta välttämättä tämän palvelun tilaajia; b) 'liikennetiedoilla' tietoja, joita käsitellään sähköisen viestinnän verkossa tapahtuvan viestinnän aikana tai tällaista viestintää varten; c) 'paikkatiedoilla' sähköisen viestinnän verkossa käsiteltäviä tietoja, jotka ilmaisevat yleisesti saatavilla olevan sähköisen viestinnän palvelun käyttäjän päätelaitteen maantieteellisen sijainnin; d) 'viestinnällä' tietoa, jota vaihdetaan tai jota siirretään tiettyjen osapuolten kesken yleisesti saatavilla olevan sähköisen viestinnän palvelun avulla; e) 'puhelulla' yleisesti saatavilla olevan puhelupalvelun avulla luotua yhteyttä, joka mahdollistaa kaksisuuntaisen tosiaikaisen viestinnän. 3 artikla Palvelut 1. Tätä direktiiviä sovelletaan henkilötietojen käsittelyyn, joka liittyy yleisesti saatavilla olevien sähköisen viestinnän palvelujen tarjoamiseen yleisissä viestintäverkoissa yhteisössä. 2. Tämän direktiivin 8, 10 ja 11 artiklaa sovelletaan digitaalisiin keskuksiin yhdistettyihin liittymiin ja jos se on teknisesti mahdollista eikä edellytä kohtuutonta taloudellista panosta, myös analogisiin keskuksiin yhdistettyihin liittymiin. 3. Jäsenvaltioiden on ilmoitettava komissiolle tapauksista, joissa 8, 10 ja 11 artiklan vaatimusten täyttäminen olisi teknisesti mahdotonta tai edellyttäisi suhteettoman suuria taloudellisia panoksia. 4 artikla Turvallisuus 1. Yleisesti saatavilla olevan sähköisen viestinnän palvelun tarjoajan on toteutettava asianmukaiset tekniset ja organisatoriset toimenpiteet varmistaakseen tarjoamiensa palvelujen turvallisuuden, tarvittaessa yhdessä yleisen sähköisen viestinnän verkon tarjoajan kanssa verkon turvallisuuden osalta. Näillä toimenpiteillä on voitava varmistaa riskiin suhteutettu turvallisuustaso ottaen huomioon tekniikan sen hetkinen taso ja toimenpiteiden käyttöönottokustannukset. 2. Jos on olemassa erityinen verkon turvallisuuteen kohdistuva riski, yleisesti saatavilla olevan sähköisen viestinnän palvelun tarjoajan on ilmoitettava tilaajille tällaisesta riskistä ja mahdollisista korjauskeinoista mukaan lukien asiaan liittyvät kustannukset. 5 artikla Viestinnän luottamuksellisuus 1. Jäsenvaltioiden on kansallisella lainsäädännöllä varmistettava yleisen viestinnän verkon ja yleisesti saatavilla olevien sähköisen viestinnän palvelujen välityksellä tapahtuvan viestinnän ja siihen liittyvien liikennetietojen luottamuksellisuus. Niiden on erityisesti kiellettävä se, että muut henkilöt kuin käyttäjät voisivat ilman kyseisten käyttäjien suostumusta kuunnella, tallentaa tai muulla tavalla seurata tai valvoa viestintää ja siihen liittyviä liikennetietoja, jollei se ole laillisesti sallittua 15 artiklan 1 kohdan mukaisesti. 2. Mitä 1 kohdassa säädetään, ei koske laillisesti sallittua viestinnän ja siihen liittyvien liikennetietojen tallentamista tavanomaisen liiketoiminnan piirissä todisteeksi liiketapahtumasta tai mistä tahansa muusta liiketoimintaan liittyvästä yhteydenpidosta. 6 artikla Liikennetiedot 1. Viestinnän välittämistä varten käsitellyt tilaajia ja käyttäjiä koskevat liikennetiedot, jotka yleisen viestinnän verkon tai palvelun tarjoaja tallentaa, on poistettava tai tehtävä nimettömiksi viestinnän välittämisen jälkeen, sanotun kuitenkaan rajoittamatta 2, 3 ja 4 kohdan säännösten soveltamista. 2. Tilaajalaskutusta ja yhteenliittämismaksuja varten tarvittavia liikennetietoja voidaan käsitellä. Tällainen käsittely on sallittua ainoastaan sen ajanjakson loppuun asti, jona laskusta voidaan laillisesti valittaa tai maksu voidaan periä. 3. Yleisesti saatavilla olevan sähköisen viestinnän palvelun tarjoaja voi omien sähköisen viestinnän palvelujensa markkinoimiseksi tai lisäarvopalvelujen tarjoamiseksi tilaajalle käsitellä 1 kohdassa tarkoitettuja tietoja siinä määrin ja niin kauan kuin tällainen palvelu edellyttää, jos tilaaja on antanut siihen suostumuksensa. 4. Palveluntarjoajan on ilmoitettava tilaajalle, minkätyyppisiä liikennetietoja käsittellään edellä 2 ja 3 kohdassa mainituissa tarkoituksissa ja kuinka kauan käsittely kestää. 5. Liikennetietojen käsittely 1-4 kohdan mukaisesti on rajoitettava yleisen viestinnän verkkojen ja palvelujen tarjoajien valtuuttamiin henkilöihin, jotka käsittelevät laskutusta tai liikenteenhallintaa, asiakastiedusteluja, petosten paljastamista, palveluntarjoajan omien sähköisen viestinnän palvelujen markkinoimista tai lisäarvopalvelujen tarjoamista, ja sitä saa suorittaa ainoastaan kyseisten toimien vaatimassa laajuudessa. 6. Tämän artiklan 1, 2, 3 ja 5 kohdalla ei rajoita toimivaltaisten viranomaisten mahdollisuutta saada voimassaolevan lainsäädännön mukaisesti liikennetietoja riitojen ja erityisesti yhteenliittämiseen tai laskutukseen liittyvien riitojen ratkaisemiseksi. 7 artikla Eritelty laskutus 1. Tilaajilla on oltava oikeus saada laskunsa erittelemättöminä. 2. Jäsenvaltioiden on sovellettava kansallisia säännöksiä sovittaakseen yhteen toisaalta eriteltyjä laskuja saavien tilaajien oikeudet ja toisaalta soittavien käyttäjien ja vastaanottavien tilaajien oikeus yksityisyyteen, esimerkiksi varmistamalla, että tällaisille käyttäjille ja tilaajille on olemassa riittävästi yksityisyyttä parantavia viestintä- tai maksuvaihtoehtoja. 8 artikla Kutsuvan ja yhdistetyn tilaajan tunnistus ja sen rajoittaminen 1. Jos kutsuvan tilaajan tunnistusta tarjotaan, soittavalla käyttäjällä on oltava mahdollisuus estää helposti ja veloituksetta kutsuvan tilaajan tunnistus puhelukohtaisesti. Soittavalla tilaajalla on oltava tämä mahdollisuus liittymäkohtaisesti. 2. Jos kutsuvan tilaajan tunnistusta tarjotaan, vastaanottavalla tilaajalla on oltava mahdollisuus helposti ja tämän toiminteen kohtuullisen käytön osalta veloituksetta estää tulevien puhelujen tilaajan tunnistus. 3. Jos kutsuvan tilaajan tunnistusta tarjotaan ja jos kutsuvan tilaajan tunnistus näkyy näytössä ennen puhelun yhdistymistä, vastaanottavalla tilaajalla on oltava mahdollisuus helposti kieltäytyä vastaanottamasta tulevia puheluja, jos soittava käyttäjä tai tilaaja on estänyt kutsuvan tilaajan tunnistuksen. 4. Jos yhdistetyn tilaajan tunnistusta tarjotaan, vastaanottavalla tilaajalla on oltava mahdollisuus helposti ja veloituksetta estää yhdistetyn tilaajan tunnistuksen näyttö soittajalle. 5. Edellä 1 kohdassa annetut säännökset koskevat myös puheluja yhteisöstä yhteisön ulkopuolisiin maihin. Edellä 2, 3 ja 4 kohdassa annetut säännökset koskevat myös yhteisön ulkopuolisista maista tulevia puheluja. 6. Jäsenvaltioiden on varmistettava, että jos kutsuvan ja/tai yhdistetyn tilaajan tunnistusta tarjotaan, yleisesti saatavilla olevien sähköisen viestinnän palvelujen tarjoajat ilmoittavat siitä sekä 1-4 kohdassa vahvistetuista mahdollisuuksista julkisesti. 9 artikla Paikkatiedot 1. Jos sähköisen viestinnän verkoissa voidaan käsitellä muita niiden palvelujen käyttäjien tai tilaajien paikkatietoja kuin liikennetietoja, näitä tietoja saa käsitellä vain silloin, kun ne on tehty nimettömiksi tai kun käyttäjät tai tilaajat ovat antaneet suostumuksensa, ja tietoja saa käsitellä ainoastaan siinä määrin ja niin kauan kuin lisäarvopalvelujen tarjoaminen edellyttää. Ennen kuin käyttäjät tai tilaajat antavat suostumuksensa palvelun tarjoajan on ilmoitettava heille, minkätyyppisiä paikkatietoja käsitellään, mikä on käsittelyn tarkoitus ja kuinka kauan se kestää ja siirretäänkö tiedot kolmannelle osapuolelle lisäarvopalvelun tarjoamista varten. 2. Kun muiden paikkatietojen kuin liikennetietojen käsittelyyn on saatu käyttäjien tai tilaajien suostumus, käyttäjällä tai tilaajalla on edelleen oltava mahdollisuus helposti ja veloituksetta kieltää väliaikaisesti tällaisten tietojen käsittely kunkin verkkoyhteyden tai kunkin viestintätapahtuman osalta. 3. Paikkatietojen käsittely 1 ja 2 kohdan mukaisesti on rajoitettava sähköisen viestinnän palveluntarjoajan tai lisäarvopalvelua tarjoavan kolmannen osapuolen valtuuttamiin henkilöihin, ja sitä saa suorittaa ainoastaan lisäarvopalvelun tarjoamisen vaatimassa laajuudessa. 10 artikla Poikkeukset Jäsenvaltioiden on varmistettava, että käytössä on avoimia menettelyjä, joita käyttäen yleisen viestinnän verkon ja/tai yleisesti saatavilla olevan sähköisen viestinnän palvelun tarjoaja voi ohittaa a) kutsuvan tilaajan tunnistuksen eston väliaikaisesti, jos tilaaja pyytää ilkivaltaisten puhelujen tai häirintäsoittojen jäljittämistä. Tässä tapauksessa yleisen viestinnän verkon ja/tai yleisesti saatavilla olevan sähköisen viestinnän palvelun tarjoajan on tallennettava soittavan tilaajan tunnistustiedot ja annettava nämä tiedot käytettäväksi kansallisen lainsäädännön mukaisesti; b) kutsuvan tilaajan tunnistuksen eston ja paikkatietojen käsittelyä koskevan tilaajan tai käyttäjän väliaikaisen kiellon tai suostumuksen puuttumisen liittymäkohtaisesti hätäpuheluja käsitteleville organisaatioille, jotka jäsenvaltiot ovat sellaisiksi tunnustaneet, mukaan lukien lainvalvojat, sairaankuljetuspalvelut ja palokunnat, tällaisiin puheluihin vastaamiseksi. 11 artikla Automaattinen soitonsiirto Jäsenvaltioiden on varmistettava, että tilaajat voivat helposti ja veloituksetta estää kolmannen suorittaman automaattisen soitonsiirron päätelaitteeseensa. 12 artikla Tilaajaluettelot 1. Jäsenvaltioiden on varmistettava, että tilaajille ilmoitetaan veloituksetta sellaisen yleisesti saatavilla olevan tai luettelopalvelujen kautta käytettävissä olevan painetun tai sähköisen tilaajaluettelon tarkoituksesta, jossa heidän henkilötietonsa voidaan mainita, sekä kaikista muista käyttömahdollisuuksista, jotka perustuvat luettelon sähköiseen toisintoon sulautettuihin hakutoimintoihin. 2. Jäsenvaltioiden on varmistettava, että tilaajille annetaan veloituksetta mahdollisuus määritellä, mainitaanko heidän henkilötietonsa julkisissa luetteloissa ja mitkä tiedot niissä mainitaan, siinä määrin kuin tällaiset tiedot ovat merkityksellisiä luettelon julkaisijan määrittelemän luettelon tarkoituksen kannalta, sekä tarkistaa, korjata tai poistaa tällaisia tietoja. 3. Edellä olevaa 1 ja 2 kohtaa sovelletaan tilaajiin, jotka ovat luonnollisia henkilöitä. Jäsenvaltioiden on myös varmistettava, että yhteisön oikeuden ja sovellettavan kansallisen lainsäädännön mukaisesti muiden tilaajien kuin luonnollisten henkilöiden oikeutettuja etuja suojellaan riittävästi, siltä osin kuin on kyse niiden merkitsemisestä julkisiin luetteloihin. 13 artikla Muu kuin toivottu viestintä 1. Ilman ihmisen työpanosta toimivien automaattisten soittojärjestelmien, telekopiolaitteiden (faksien) taikka sähkö- tai tekstiviestien käyttö suoramarkkinointitarkoituksiin voidaan sallia ainoastaan, jos se kohdistuu tilaajiin, jotka ovat antaneet siihen ennalta suostumuksensa. 2. Jäsenvaltioiden on toteutettava tarvittavat toimenpiteet varmistaakseen veloituksetta sen, että muutoin kuin 1 kohdassa tarkoitetuin keinoin toteutettua suoramarkkinointiin tarkoitettua ei-toivottua viestintää ei sallita joko ilman kyseisten tilaajien suostumusta tai sellaisille tilaajille, jotka eivät halua vastaanottaa tällaisia viestejä, siten, että valinta näiden kahden vaihtoehdon välillä määräytyy kansallisen lainsäädännön mukaisesti. 3. Edellä 1 ja 2 kohtaa sovelletaan tilaajiin, jotka ovat luonnollisia henkilöitä. Jäsenvaltioiden on myös varmistettava, että yhteisön oikeuden ja sovellettavan kansallisen lainsäädännön mukaisesti muiden tilaajien kuin luonnollisten henkilöiden oikeutettuja etuja suojellaan riittävästi muun kuin toivotun viestinnän osalta. 14 artikla Tekniset ominaisuudet ja standardointi 1. Jäsenvaltioiden on varmistettava tätä direktiiviä täytäntöönpantaessa, jollei 2 ja 3 kohdasta muuta johdu, ettei päätelaitteille tai muille sähköisen viestinnän laitteille aseteta erityisiä teknisiä ominaisuuksia koskevia pakollisia vaatimuksia, jotka voisivat haitata laitteiden markkinoille saattamista ja tällaisten laitteiden vapaata liikkuvuutta jäsenvaltioiden sisällä ja niiden välillä. 2. Jos tämän direktiivin säännöksiä voidaan panna täytäntöön ainoastaan edellyttämällä erityisiä teknisiä ominaisuuksia sähköisen viestinnän verkoissa, jäsenvaltioiden on ilmoitettava asiasta komissiolle 22 päivänä kesäkuuta 1998 annetussa Euroopan parlamentin ja neuvoston direktiivissä 98/34/EY [12] säädettyä menettelyä noudattaen. [12] EYVL L 204, 21.7.1998, s. 37. 3. Komission on hyväksyttävä tarvittaessa toimenpiteitä sen varmistamiseksi, että päätelaitteisiin sisältyy tarvittavat suojatoiminteet, joilla taataan käyttäjien ja tilaajien henkilötietojen ja yksityisyyden suoja, direktiivin 1999/5/EY ja neuvoston päätöksen 87/95/ETY [13] mukaisesti. [13] EYVL L 36, 7.2.1987, s. 31. 15 artikla Direktiivin 95/46/EY tiettyjen säännösten soveltaminen 1. Jäsenvaltiot voivat toteuttaa lainsäädännöllisiä toimenpiteitä, joilla rajoitetaan tämän direktiivin 5 artiklassa, 6 artiklassa, 8 artiklan 1-4 kohdassa ja 9 artiklassa säädettyjen oikeuksien ja velvoitteiden soveltamisalaa, jos tällaiset rajoitukset ovat välttämättömiä valtion turvallisuuden, puolustuksen, yleisen turvallisuuden ja rikosten tai sähköisen viestintäjärjestelmän luvattoman käytön torjunnan, tutkinnan, selvittämisen ja syyteharkinnan varmistamiseksi direktiivin 95/46/EY 13 artiklan 1 kohdan mukaisesti. 2. Direktiivin 95/46/EY III jakson säännöksiä korjaavista toimenpiteistä, vastuista ja seuraamuksista sovelletaan ottaen huomioon tämän direktiivin mukaisesti annetut kansalliset säännökset ja tästä direktiivistä johtuvat henkilökohtaiset oikeudet. 3. Direktiivin 95/46/EY 29 artiklalla perustetun tietosuojatyöryhmän on huolehdittava direktiivin 30 artiklassa tarkoitetuista tehtävistä myös tämän direktiivin soveltamisalaan kuuluvissa asioissa, eli perusoikeuksien ja -vapauksien sekä oikeutettujen etujen suojaamisessa sähköisen viestinnän alalla. 16 artikla Siirtymäjärjestelyt Tämän direktiivin 12 artiklaa ei sovelleta sellaisiin tilaajaluettelojen painoksiin, jotka on julkaistu ennen tämän direktiivin mukaisesti annettujen kansallisten säännösten voimaantuloa. 17 artikla Saattaminen osaksi kansallista lainsäädäntöä 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä joulukuuta 2001. Niiden on ilmoitettava tästä komissiolle viipymättä. Kyseisissä jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä tällainen viittaus. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset sekä niihin myöhemmin tehtävät muutokset kirjallisina komissiolle. 18 artikla Voimaantulo Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. 19 artikla Osoitus Tämä direktiivi on osoitettu kaikille jäsenvaltioille. Tehty Brysselissä Euroopan parlamentin puolesta Neuvoston puolesta Puhemies Puheenjohtaja RAHOITUSSELVITYS Tämän direktiivin rahoitusvaikutukset sisältyvät sähköisen viestinnän verkkojen ja palvelujen yhteisestä sääntelyjärjestelmästä annetun direktiivin rahoitusselvitykseen. VAIKUTUSTEN ARVIOINTI EHDOTUKSEN VAIKUTUS YRITYSTOIMINTAAN JA ERITYISESTI PIENIIN JA KESKISUURIIN YRITYKSIIN (PK-YRITYKSIIN) Ehdotuksen nimi Ehdotus Euroopan parlamentin ja neuvoston direktiiviksi henkilötietojen käsittelystä ja yksityisyyden suojasta sähköisen viestinnän alalla Ehdotus 1. Miksi yhteisön lainsäädäntö on tarpeen tällä alalla ja mitkä ovat sen päätavoitteet, kun otetaan huomioon toissijaisuusperiaate- Direktiivi on yksi osa uutta sääntelyjärjestelmää, jolla pyritään varmistamaan sähköisen viestinnän alan jatkuva kehitys kilpailumarkkinoiksi, jotka hyödyttävät kaikkia sähköisiä viestintäpalveluja käyttäviä yrityksiä ja yksityishenkilöitä yhteisössä. Tämän alan sisämarkkinoiden vahvistamisen tärkeys on tunnustettu laajalti, ja nykyisten yhteisön säännösten mukauttamista pidetään tehokkaimpana tapana tämän saavuttamiseksi. Tässä ehdotuksessa saatetaan lähinnä ajan tasalle nykyinen henkilötietojen käsittelystä ja yksityisyyden suojasta televiestinnän alalla annettu direktiivi 97/66/EY uusien palvelujen ja tekniikan kehityksen huomioon ottamiseksi. Tarkoituksena on kattaa kaikki sähköisen viestinnän palvelut tekniikasta riippumattomalla tavalla. Yhdenmukainen tietosuojan taso sähköisen viestinnän alalla on välttämätön edellytys sähköisen viestinnän palvelujen ja verkkojen sisämarkkinoiden toimivuudelle. Vaikutukset liiketoimintaan 2. Keitä ehdotus koskee- Ehdotus koskee kaikkia sähköisten verkkojen ja palvelujen tarjoajia sekä luettelopalvelujen tarjoajia. Useimmissa tapauksissa ehdotus ei kuitenkaan muuta jo nykyisessä direktiivissä säädettyjä oikeudellisia velvoitteita. 3. Mitä yritysten on tehtävä noudattaakseen ehdotetun direktiivin säännöksiä- Yritysten on omaksuttava direktiivissä määriteltyjä hyviä tietosuojakäytäntöjä tarjoamiensa palvelujen ja verkkojen suunnittelussa ja hallinnassa. 4. Mitkä ovat ehdotuksen mahdolliset taloudelliset vaikutukset- Kuten edellä selostettiin, valtaosaa tämän ehdotuksen säännöksistä sovelletaan jo nykyisen direktiivin 97/66/EY nojalla. Taloudelliset vaikutukset ovat yksittäisten yritysten tasolla todennäköisesti hyvin vähäiset. Ehdotuksen tarkoituksena on kuitenkin edistää kuluttajien yleistä luottamusta sähköisen viestinnän palveluihin, mikä on välttämätöntä näiden palvelujen ja sähköisen kaupankäynnin menestyksellisen kehityksen kannalta. 5. Sisältyykö ehdotukseen toimenpiteitä, joiden tarkoituksena on ottaa huomioon pienten ja keskisuurten yritysten erityistarpeet (muihin käyttäjäryhmiin verrattuna lievemmät tai erilaiset vaatimukset tms.)- Tilaajaluetteloja koskevassa 12 artiklassa ja ei-toivottua viestintää koskevassa 13 artiklassa edellytetään, että jäsenvaltiot ottavat huomioon sähköisen viestinnän palvelujen tilaajien, jotka ovat oikeushenkilöitä, oikeutetut edut, jotka liittyvät niiden tietojen julkaisemiseen julkisissa luetteloissa sekä niiden mahdollisuuksiin suojautua suoramarkkinatarkoituksessa tehdyltä ei-toivotulta viestinnältä. Näissä säännöksissä tunnustetaan, että pienillä ja keskisuurilla yrityksillä saattaa näillä kahdella alueella olla samanlaisia ongelmia kuin yksityishenkilöillä. Kuuleminen 6. Luettelo ehdotuksen valmistelussa kuulluista tahoista ja niiden esittämien kantojen pääpiirteet Komissio pyysi kannanottoja monista sääntelypakettiin kuuluvien direktiiviehdotusten näkökohdista marraskuussa vuoden 1999 viestintäalan uudelleen- tarkastelussa (KOM(1999) 539). Palautetta saatiin 229 organisaatiolta tai yksityishenkilöltä. Luettelo vastaajista on Internet-osoitteessa: http://www.ispo.cec.be/infosoc/telecompolicy/review99/comments/comments.html. Tärkeimmät näkemykset on esitetty julkisen kuulemisen tuloksia koskevassa tiedonannossa KOM(2000) 239. Lisäksi 28. huhtikuuta julkaistiin tämän ehdotuksen tärkeimmät säännökset sisältävä valmisteluasiakirja, johon lähetti kannanottoja 128 organisaatiota tai yksityishenkilöä. Luettelo näistä löytyy osoitteesta: http://www.ispo.cec.be/infosoc/telecompolicy/review99/nrfwd/comments.html.